Source: https://www.vhmavochas.gr/2020/05/400.html
Timestamp: 2020-07-09 07:58:39+00:00
Document Index: 3404380

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

ΟΑΕΔ : Εκπνέει αύριο η προθεσμία υποβολής ΙΒΑΝ για το επίδομα των 400 ευρώ σε μακροχρόνια ανέργους - ΤΟ ΒΗΜΑ ΤΗΣ ΒΟΧΑΣ
Home / ΕΡΓΑΣΙΑ / ΟΑΕΔ : Εκπνέει αύριο η προθεσμία υποβολής ΙΒΑΝ για το επίδομα των 400 ευρώ σε μακροχρόνια ανέργους
by ΤΟ ΒΗΜΑ ΤΗΣ ΒΟΧΑΣ on Μαΐου 02, 2020 in ΕΡΓΑΣΙΑ
Εκπνέει αύριο, 3 Μαΐου, η προθεσμία υποβολής ΙΒΑΝ για την έκτακτη οικονομική ενίσχυση ύψους 400 ευρώ σε μακροχρόνια ανέργους.
Σε σχετική ανακοίνωση που εξέδωσε ο Οργανισμός Απασχόλησης Εργατικού Δυναμικού (ΟΑΕΔ) αναφέρεται ότι από την ημερομηνία ενάρξεως λειτουργίας της ηλεκτρονικής διαδικασίας καταβολής της έκτακτης οικονομικής ενίσχυσης για τους μακροχρόνια ανέργους, ύψους 400 ευρώ, την Πέμπτη 23 Απριλίου, έως το βράδυ της Παρασκευής 1ης Μαΐου, 117.000 (70%) από τους συνολικά 168.000 δικαιούχους είχαν επικαιροποιήσει, επιβεβαιώσει ή καταχωρίσει στοιχεία τραπεζικού λογαριασμού (IBAN).
Ο ΟΑΕΔ επισημαίνει στην ανακοίνωσή του ότι η ηλεκτρονική υπηρεσία θα λειτουργεί έως και την Κυριακή 3 Μαΐου.
Αναλυτικότερα, από τις 51.000 των δικαιούχων που δεν έχουν επικαιροποιήσει, επιβεβαιώσει ή καταχωρίσει IBAN:
– Οι 24.000 δικαιούχοι έχουν IBAN καταχωρισμένο στον ΟΑΕΔ και μπορούν είτε να επιβεβαιώσουν το ΙΒΑΝ είτε να καταχωρίσουν νέο ΙΒΑΝ μέχρι και αύριο. Εάν δεν προβούν σε καμία ενέργεια, τα 400 ευρώ θα καταβληθούν, μετά τις 3 Μαΐου, στο ΙΒΑΝ που είναι ήδη καταχωρισμένο στον ΟΑΕΔ.
– Οι 27.000 δικαιούχοι που δεν έχουν IBAN καταχωρισμένο στον ΟΑΕΔ πρέπει να καταχωρίσουν τα στοιχεία τους μέχρι και αύριο. Εάν δεν προβούν σε καμία ενέργεια, τα 400 ευρώ δεν είναι δυνατόν να καταβληθούν.
Μέχρι σήμερα ο ΟΑΕΔ έχει εκταμιεύσει την ενίσχυση των 400 ευρώ σε περισσοτέρους από 113.000 δικαιούχους που έχουν επικαιροποιήσει, επιβεβαιώσει ή καταχωρίσει ΙΒΑΝ.
Διευκρινίζεται ότι δικαιούχοι της έκτακτης οικονομικής ενίσχυσης είναι οι εγγεγραμμένοι άνεργοι που απέκτησαν την ιδιότητα του μακροχρόνια ανέργου, δηλαδή ξεπέρασαν τους 12 μήνες συνεχούς εγγεγραμμένης ανεργίας, κατά το διάστημα από την 1η Απριλίου 2019 έως και τις 16 Απριλίου 2020 (12-24,5 μήνες ανεργίας), παρέμειναν άνεργοι έως και τις 16 Απριλίου 2020 και δεν έλαβαν το επίδομα μακροχρόνιας ανεργίας.
Η αυτόματη καταβολή των 400 ευρώ στους τραπεζικούς λογαριασμούς των δικαιούχων γίνεται μετά την επιβεβαίωση ή την καταχώριση IBAN.
Σημειώνεται ότι μόνο οι δικαιούχοι έχουν τη δυνατότητα επιβεβαίωσης, επικαιροποίησης ή καταχώρισης ΙΒΑΝ μέσω της Ενιαίας Ψηφιακής Πύλης του Ελληνικού Δημοσίου gov.gr, με τους κωδικούς πρόσβασης του TAXISnet ή με τους κωδικούς πρόσβασης ΟΑΕΔ στη διεύθυνση: https://www.gov.gr/ipiresies/ergasia-kai-asphalise/anergia/ektakte-oikonomike-eniskhuse-se-makrokhronia-anergous.
Tags: ΕΡΓΑΣΙΑ